Document ID: 32006D0688

Reference:
19/ 08
BG
Официален вестник на Европейския съюз
69
32006D0688
L 283/40
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 5 октомври 2006 година
за създаване на механизъм за взаимно информиране по отношение на мерките на държавите-членки в областта на предоставянето на убежище и имиграцията
(2006/688/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 66 от него,
като взе предвид предложението на Комисията,
като взе предвид становището на Европейския парламент (1),
като има предвид, че:
(1)
На 4 ноември 2004 г. Европейският съвет одобри дългосрочна програма, известна като Хагска програма, за укрепване на пространството на свобода, сигурност и правосъдие, което изисква разработване на втората фаза на общата политика в областта на правото на убежище, имиграцията, визите и границите, която стартира на 1 май 2004 г. на базата, inter alia, на по-тясното практическо сътрудничество между държавите-членки и подобрения обмен на информация.
(2)
Разработването на общи политики за правото на убежище и имиграцията след влизането в сила на Договора от Амстердам доведе до по-тясна взаимозависимост между политиките на държавите-членки в тези области, което прави особено необходимо по-тясното координиране на националните политики за укрепване на пространството на свобода, сигурност и правосъдие.
(3)
В заключенията, приети на неговото заседание на 14 април 2005 г., Съветът по правосъдие и вътрешни работи поиска създаването на система за взаимно информиране между отговарящите за миграционната политика и предоставянето на убежище в държавите-членки на базата на необходимостта да се предава информация за мерките, за които се счита, че могат да имат значително въздействие върху няколко държави-членки или върху Европейския съюз като цяло, като взема предвид размяната на мнения между държавите-членки и Комисията по искане на някоя от държавите-членки или Комисията.
(4)
Механизмът за информиране трябва да се основава на солидарност, прозрачност и взаимно доверие и следва да предоставя гъвкав, бърз и небюрократичен канал за обмен на информация и мнения за националните мерки за предоставяне на убежище и имиграция на равнище Европейски съюз.
(5)
За целите на прилагането на настоящото решение националните мерки за предоставяне на убежище и имиграция, които могат да имат значително влияние върху няколко държави-членки или върху Европейския съюз като цяло, могат да включват цели на политиката, дългосрочно програмиране, проектозакони и приети закони, окончателни решения на най-висшите съдебни инстанции, които прилагат или тълкуват мерките на националното законодателство и административните решения, засягащи значителен брой лица.
(6)
Съобщаването на необходимата информация трябва да се извършва най-късно до момента, в който въпросните мерки станат обществено достъпни. Държавите-членки се насърчават да я предават възможно най-бързо.
(7)
С цел ефективност и достъпност уеббазираната мрежа следва да бъде основен елемент от информационния механизъм, що се касае до националните мерки в областите на предоставянето на убежище и имиграцията.
(8)
Обмяната на информация за националните мерки чрез уеббазирана мрежа следва да бъде допълнена с възможност за обмяна на мнения по тези мерки.
(9)
Информационният механизъм, създаден с настоящото решение, не трябва да накърнява правото на държавите-членки да изискват ad hoc дискусии в Съвета по националните мерки по всяко време съгласно процедурния правилник на Съвета.
(10)
Тъй като целите на настоящото решение, а именно да се гарантира обмяната на информация и консултации между държавите-членки, не могат да бъдат постигнати в достатъчна степен от държавите-членки и следователно, поради последиците от настоящото решение, могат да бъдат постигнати по-добре на общностно равнище, Общността може да приеме мерки в съответствие с принципа на субсидиарността, предвиден в член 5 от Договора. В съответствие с принципа на пропорционалността, предвиден в посочения член, настоящото решение не надхвърля необходимото за постигане на тези цели.
(11)
Обединеното кралство и Ирландия, в съответствие с член 3 от Протокола относно позицията на Обединеното кралство и Ирландия, приложен към Договора за Европейския съюз и към Договора за създаване на Европейската общност, са уведомили за своето желание да участват в приемането и прилагането на настоящото решение.
(12)
В съответствие с членове 1 и 2 от Протокола относно позицията на Дания, приложен към Договора за Европейския съюз и към Договора за създаване на Европейската общност, Дания не участва в приемането на настоящото решение и следователно неговите разпоредби не са задължителни за нея и тя не ги прилага,
ПРИЕ НАСТОЯЩОТО РЕШЕНИЕ:
Член 1
Предмет и обхват
1.   Настоящото решение създава механизъм за обмен на информация по отношение на националните мерки в областта на предоставянето на убежище и имиграцията, които могат да имат значително влияние върху няколко държави-членки или върху Европейския съюз като цяло.
2.   Механизмът, посочен в параграф 1, предвижда подготовка на обмен на становища и дебати по тези мерки.
Член 2
Информация, която трябва да бъде предоставена
1.   Държавите-членки съобщават на Комисията и на другите държави-членки информация за мерките, които възнамеряват да приемат или са приели наскоро, в областта на предоставянето на убежище и имиграцията, когато тези мерки са обществено достояние и могат да имат значително въздействие върху няколко държави-членки или върху Европейския съюз като цяло.
Тази информация се предава възможно най-бързо и най-късно до момента на превръщането ѝ в публично достояние. Настоящият параграф е предмет на всички изисквания за поверителност и защита на данните, които могат да се прилагат по отношение на определена мярка.
Всяка държава-членка отговаря за оценката дали нейните национални мерки могат да имат значително влияние върху няколко държави-членки или върху Европейския съюз като цяло.
2.   Информацията по смисъла на параграф 1 се предава чрез мрежата, посочена в член 3, като се използва формулярът за докладване, приложен към настоящото решение.
3.   Комисията или държава-членка могат да изискат допълнителна информация във връзка с информацията, съобщена от друга държава-членка чрез мрежата. В такъв случай съответната държава-членка предоставя допълнителна информация в срок от един месец.
Информация за окончателните решения на най-висшите съдилища, които прилагат или тълкуват мерки от националното законодателство, не е предмет на искане на допълнителна информация съгласно настоящия параграф.
4.   Възможността за предоставяне на допълнителна информация съгласно параграф 3 може да бъде използвана също така и от държавите-членки за предоставяне на информация за мерките, които не са обхванати от задължението, посочено в параграф 1, по тяхна инициативи или по искане на Комисията или друга държава-членка.
Член 3
Мрежа
1.   Мрежата за обмен на информация съгласно настоящото решение е уеббазирана.
2.   Комисията носи отговорност за разработването и управлението на мрежата, включително за структурата и съдържанието на мрежата и достъпа до нея. Мрежата включва необходимите мерки, които да гарантират поверителността на цялата или на част от информацията в мрежата.
3.   За практическото изграждане на мрежата Комисията използва съществуващата техническа платформа в рамките на трансевропейската телематична мрежа на Общността за обмен на информация между органите на държавите-членки.
4.   Трябва да бъде предвидена точно определена функционалност за мрежата, която да позволява на Комисията и на държавите-членки да изискват от една или повече държави-членки допълнителна информация за съобщените мерки, посочена в член 2, параграф 3, и друга информация, посочена в член 2, параграф 4.
5.   Държавите-членки посочват национални контактни точки, които имат достъп до мрежата, и уведомяват Комисията за това.
6.   При необходимост от усъвършенстване на мрежата Комисията може да сключва споразумения с институции от Европейската общност, както и с държавни органи, регистрирани съгласно Договорите за създаване на Европейските общности или регистрирани в рамките на Европейския съюз.
Комисията информира Съвета за представянето на искане за такъв достъп и когато е предоставен достъп на такива институции и/или органи.
Член 4
Обмен на мнения, общ доклад и дискусии на равнище министри
1.   Веднъж годишно Комисията подготвя общ доклад, обобщаващ съответната информация, предадена от държавите-членки. За да се подготви такъв доклад и за да се определят темите от общ интерес, държавите-членки си сътрудничат с Комисията в подготвителната работа, която може да включва технически срещи през отчетния период, на които се обменят мнения с експерти от държавите-членки относно информацията, предоставена съгласно член 2.
Докладът се предава на Европейския парламент и на Съвета.
2.   Без да се засяга възможността за провеждане на ad hoc консултации в рамките на Съвета, общият доклад, подготвен от Комисията, представлява основа за дебат по националните политики за предоставяне на убежище и имиграцията на равнище министри.
Член 5
Оценка и преразглеждане
Комисията оценява функционирането на механизма две години след влизането в сила на настоящото решение, а след това редовно. Ако е уместно, Комисията предлага изменения към него.
Член 6
Влизане в сила
Настоящото решение влиза в сила на двадесетия ден след публикуването му в Официален вестник на Европейския съюз.
Член 7
Адресати
Адресати на настоящото решение са държавите-членки в съответствие с Договора за създаване на Европейската общност.
Съставено в Люксембург на 5 октомври 2006 година.
За Съвета
Председател
K. RAJAMÄKI
(1)  Становище от 3 май 2006 г. Все още непубликувано в Официален вестник.
ПРИЛОЖЕНИЕ

Summary:
Механизъм за взаимно информиране по отношение на мерките в областта на предоставянето на убежище и имиграцията
Механизъм за взаимно информиране по отношение на мерките в областта на предоставянето на убежище и имиграцията
 
РЕЗЮМЕ НА:
Решение 2006/688/ЕО за създаване на механизъм за взаимно информиране по отношение на мерките на държавите от ЕС в областта на предоставянето на убежище и имиграцията
КАКВА Е ЦЕЛТА НА РЕШЕНИЕТО?
Целта му е да подобри споделянето на информация между държавите от ЕС по отношение на мерките в областта на предоставянето на убежище и имиграцията.
То определя процедура за официална информация между държавите от ЕС и Европейската комисия, с цел подобряването на координирането на политиките в областта на имиграцията и предоставянето на убежище между държавите от ЕС.
ОСНОВНИ АСПЕКТИ
Споделяне и предаване на информация
Механизмът за взаимно информиране (МВИ) позволява споделянето на информация между Комисията и държавите от ЕС по отношение на националното право в сферата на предоставянето на убежище и имиграцията.
От държавите от ЕС се изисква да предават информация относно мерките, които възнамеряват да предприемат или които наскоро са предприели:посредством базирана в Интернет мрежа; ичрез използването на формуляр за доклад, добавен като приложение към решението.Тази информация трябва да бъде предавана възможно най-скоро и най-късно, когато е обществено достъпна.
От държавите от ЕС се изисква да съобщават на Комисията и на другите държави от ЕС само мерките, които е най-вероятно да окажат значително въздействие:в други държави от ЕС;на равнище на ЕС, като цяло.Развитие и управление на мрежата
Комисията е отговорна за развитието и координирането на мрежата. Чрез изграждането на мрежата се цели да се използва съществуващата техническа платформа на трансевропейската телематична мрежа за обмен на информация между органите на държавите от ЕС (известна като CIRCA). Мрежата позволява на Комисията и държавите от ЕС да изискват от една или повече държави допълнителна информация относно докладваните мерки.
Всяка определена национална мярка, съобщена по този начин, може да доведе до обмен на становища между експертите от държавата от ЕС и Комисията.
В допълнение, към тези технически дискусии, всяка година Комисията трябва да подготвя доклад, обобщаващ най-подходящата информация, предадена от държавите от ЕС. Този доклад се предава на Европейския парламент и на Съвета за използване като основа за министерски дискусии в областта на политиката относно предоставянето на национално убежище и имиграцията.
Оценка
През 2009 г. Комисията публикува един доклад, в който оценява оперативността на механизма за взаимно информиране. Между април 2007 г. и 30 септември 2009 г. само 16 държави от ЕС са предали информация посредством механизма за взаимно информиране относно едва 45 мерки. Не са правени съобщения относно окончателни решения на висшите съдилища или трибунали.
Форматът, във който бях направени съобщенията не беше хомогенен, като не винаги формулярът за докладване беше приложен към решението.
Понякога само заглавието беше предоставяно на английски език, а текстът беше на оригиналния език, което доведе до проблеми в разбирането. Имаше също така разлики в съдържанието на подадените формуляри за докладване: някои бяха слабо разбираеми, докато други предоставяха само насочващо описание без означаване на характера на мярката.
В доклада се заключаваше, че механизмът за взаимно информиране не е изпълнил своите цели, тъй като количеството подадена информация е било незначително. При все това, тъй като той е в действие от сравнително кратък период от време, Комисията счита, че е рано да предлага изменения на решението.
Механизмът за взаимно информиране относно мерките в областта на националното убежище и имиграцията не е активиран нито от Комисията, нито от държавите от ЕС, нито дори по време на двете години на голям приток на мигранти към Европа през 2015 и 2016 г. Вместо това, държавите от ЕС (председателствата на Европейския съюз) изглежда предпочитат да използват механизмът за кризисно информиране на ЕС за обмен на данни относно миграционните потоци. Тази молба за информация след това постепенно беше поета от съответните агенции на Европейския съюз, EASO и FRONTEX, които днес предоставят по-голямата част от данните за миграцията, необходими за съвременния миграционен поток. Допълнителната информация относно важното развитие в сферата на миграцията в държавите от ЕС редовно се актуализира чрез информационните бюлетини на Европейската миграционна мрежа, които се издават редовно на всяко тримесечие.
Независимо от това, не може да се изключи, че механизмът за взаимно информиране може да се докаже полезен за обмена на информация между държавите от ЕС и Европейската комисия за бъдещата миграция и поради това неговото съществуване е оправдано.
ОТКОГА СЕ ПРИЛАГА РЕШЕНИЕТО?
Прилага се от 3 ноември 2006 г.
ОБЩА ИНФОРМАЦИЯ
Националните мерки в областта на имиграцията и предоставянето на убежище е вероятно да окажат въздействие в другите държави от ЕС. Това се дължи на:липсата на проверки по границите в Шенгенската зона;близките икономически и социални отношения между държавите от ЕС; иразработването на общи визови, имиграционни политики и политики за предлагане на убежище.За допълнителна информация, вж.:Европейска миграционна мрежа на национално равнище (Европейска комисия).
ОСНОВЕН ДОКУМЕНТ
Решение 2006/688/ЕО на Съвета от 5 октомври 2006 година за създаване на механизъм за взаимно информиране по отношение на мерките на държавите-членки в областта на предоставянето на убежище и имиграцията (ОВ L 283, 14.10.2006 г., стр. 40—43)
СВЪРЗАН ДОКУМЕНТ
Доклад на Комисията съгласно член 4 и член 5 от Решението на Съвета от 5 октомври 2006 г. за създаване на механизъм за взаимно информиране по отношение на мерките на държавите-членки в областта на предоставянето на убежище и имиграцията (COM(2009) 687 окончателен, 17.12.2009 г.)
последно актуализация 22.11.2018